讀梅福傳有感
作者：高斯得
朝代：宋

paragraphs: 君不見綏和天子在御世五春，畫堂甲觀寂寂空無人。
豈無壯髮類元帝，奈燕飛來啄皇孫。
三星屢暗紫宮裏，羣臣默默誰扣閽。
忽聞縣道上急變，乃是南昌梅子真。
書言願蚤建三統，以孔子後上繼殷。
存人自立乃周武，壅人自塞爲亡秦。
陛下若欲保繼嗣，成湯不祀宜留神。
子真先曾拄王鳳，言不見省徒報聞。
小臣讀史每流涕，福於異代猶諄諄。
而况交柯紫荆樹，東枝顦顇西枝榮。
有能建此第一義，本支百世何足云。
我今那復效梅叟，聊欲全生吳市門。